Krajniak, Milan, poslanec NR SR (2018-02-09):
Vážená pani podpredsedníčka, vážený pán minister, vážené dámy a páni. Najskôr skúsim krátko zareagovať na vystúpenia poslancov v rozprave a potom by som sa venoval tomu, čo povedal pán minister obrany Gajdoš. Začal by som pánom poslancom Bagačkom. Pán poslanec, viete, vy vyzývate, že, vlastne a aj pán kolega Pamula to povedal, že my tomu až tak všetci nerozumieme, že prečo si to nevybavíte medzi sebou. No veď my sme si to chceli vybaviť medzi sebou na výbore. No práve kvôli tomu, že na výbore sa o tom nehovorilo, tak dokonca potom pán predkladateľ Vašečka išiel za predsedom Národnej rady s tým, že sa to dodá ako normálny bod. Pán predseda mu povedal, zvolajte mimoriadnu schôdzu. Tak sme zvolali a oceňujeme, že ste schválili program. Preto sa tu bavíme o tom takto. My by sme sa kľudne mohli baviť na výbore. Čiže nedávajte nám za vinu niečo, za čo my celkom nemôžeme. Potom by som sa chcel vyjadriť k pánovi poslancovi Ridoškovi. Povedali ste, že keď prišiel pán minister, nie je tu pán poslanec, ale bol tu, tak predpokladám, že počúva, že pán minister našiel to ministerstvo v zlom stave, že tam neboli pripravené žiadne strategické dokumenty. No ale ja som nešiel do vlády so SMER-om. To za to my nemôžeme. To nám neklaďte za vinu. Pán poslanec Blanár povedal, že podľa neho pán minister presvedčivo vysvetlil, prečo nemôže byť v tejto otázke tender. Akože nemôže byť? Tendre na nákup obrnených transportérov sa dejú dnes a bežne všade vo svete. A len podotýkam, len aby ste vedeli, aj so zabezpečením domácej výroby. Samozrejme, že aj so zabezpečením domácej výroby. Veď v tom tendri si môžte dať podmienku, a my chceme, že 60 %, 75, 43, 28, koľko chceme, musí byť vyrobené na Slovensku. A kto sa prihlási, sa prihlási. Čiže tender je možný. Iba to chcem vysvetliť. Nehovorím, že to musí byť vždy tender. Ale je to možné a samozrejme aj v tejto otázke sa to dá urobiť. Teraz páni poslanci Chamula, Bernaťák, Martinák. Prepáčte, povedal som. Pardon, ospravedlňujem sa. Padal tu taký argument, že ste radi, že pán minister dostatočne vysvetlil, že naozaj 70 % výroby sa bude diať na Slovensku. Naozaj? Ja som nepísal ten vládny materiál, to písali ministerskí úradníci, v ktorom mu napísali, že zo 4 mil. 2,3 mil. sa bude robiť na Slovensku. Povedali ste tu viacerí, že my tu nie sme odborníci. Jedený odborník, ktorý tu sedí je pán minister, tak dôverujme mu. No ja som mu aj dôveroval rok a pol. Ale viete, keď 2,3 mil. vydelíte 4 mil., tak vám nevyjde 70 %, vyjde vám 57,5. A myslím si, že takúto jednoduchú matematiku asi zvládame všetci. Čiže asi niekde tí ministerskí úradníci občas urobia nejakú chybu a možno je dobré, aby sme na to pozreli, čo robia. Pán minister Gajdoš, najskôr jednu poznámku k pánovi plukovníkovi Šebovi. No on bol najskôr odvolaný a až potom o niekoľko mesiacov si znechutený dal žiadosť do civilu. Takže to ja chápem, že nemôžete nikomu brániť odísť do civilu. Ale iste chápete, že keď niekoho odvoláte z veliteľa elitného útvaru, tak že možno je z toho znechutený, že si dá žiadosť do civilu. A teraz vecne, vecne v zmysle, priamo k tým technickým špecifikám. Boxery. Mne absolútne nevadí, že ideme na platformu Patria. Keby som bol minister obrany, nechcel by som Boxery, lebo si myslím, že sú príliš drahé. Radšej by som išiel variantou, že kúpme niečo lacnejšie a kúpme toho viac alebo presuňme tie peniaze na nejaké iné zložky armády. Ale som za to, že keď už kupujeme inú platformu, teda konkrétne tú Patriu, tak by sme za ňu mali dostať, teraz by som tak povedal, no adekvátnu zľavu, alebo adekvátne výhodnú cenu. A to ja nie som si istý na základe toho, čo sa momentálne deje, že či, či sa to tak, či sa to, k tomu smeruje. Preto som rád, že táto schôdza prebieha. Pán minister, mrzí ma to, ale niekedy si pozrite čísla, ktoré máte vo vládnych materiáloch. Povedali ste tu, tak trošku aj emocionálne, že čo to ja rozprávam o 4,3 milióna eur, že za toto kúpila Litva, veď Litva to kúpila za 5,2. Pán minister, to bola systémová cena s DPH, čiže vrátane infraštruktúry, munície, logistiky. Ale vo vládnom materiáli, ktorý ste vy predložili, je suma s DPH a s logistikou, infraštruktúrou a muníciou takisto cez 5 miliónov. No tak, nehnevajte sa, páni poslanci zo SNS, že tak chceme si niektoré veci preveriť, keď tu tie čísla len tak lietajú. Poďme ďalej. Chcel by som vám povedať, že to nie je žiadne špecifikum, že na platformách Patrie fungujú rôzne vozidlá, ktoré sú vyrábané v domácich štátoch a upravované presne podľa požiadaviek domácich štátov. Takto to majú Švédi, Fíni, Poliaci a Chorváti. Ešte ďalší, ale len vravím, že takýmto spôsobom to funguje. Čiže to nie je žiadna nejaká novinka, že musíme robiť ten tzv. vývoj alebo výskum kvôli tomu, aby väčšina výroby bola na Slovensku alebo v domácej krajine. To je úplne bežná vec a dokonca je úplne bežné, že s tým prichádza aj transfer technológií. Takže tu nevymýšľajme koleso, veď to je odskúšané, to funguje. Tu sa nemusíme ničoho, vymýšľať niečo extra nové, veď to takto funguje presne. Obava, pán minister, že spravodajské služby, mocnosti monitorujú túto schôdzu. No, všetky technické špecifiká, o ktorých sa hovorí na tejto schôdzi, boli dávno zverejnené aj z našej strany. Veď ten prototyp jazdil verejne. Keď sa pozriete na ten prototyp, tak proste ten, kto sa v tom aspoň trochu vyzná, tak vie, aký kanón tam má namontovaný, alebo aké kolesá. A dokonca ste zverejnili aj, aj proste tie parametre o pancierovaní, o úrovni pancierovej ochrany STANAG, o tom, že aká je dĺžka toho prototypu. Veď to sú verejné informácie. My tu nehovoríme o žiadnych tajných veciach, ktoré ste už predtým nezverejnili. Ak ste ich utajili a niekto ich dal z armády von, tak to ma strašne mrzí, ale ja citujem iba z otvorených zdrojov, z ničoho iného. Tak to sa zase nehnevajte, že keď si niečo prečítam normálne v serióznom médiu, teraz myslím odborno-vojenskom serióznom médiu a mám to overené aj z iných zdrojov, no tak že to považujem za serióznu a verejnú informáciu. Či vy ste ju utajili, to ja nemôžem vedieť. Ja som žiadne oboznamovanie s utajovanou skutočnosťou, kde by tie veci, ktoré hovorím, boli označené ako utajené, nepodpisoval. A aj na výbore ten utajený materiál, pán minister, ste nám len ukázali, ale nedali ste nám ho na prelistovanie. Dobre, teraz ďalej. Pán minister, hovoríte, že poskytujete dostatok informácií. No, o percente slovenskej výroby máme rozporuplné informácie, preto sa na to pýtame. Nech je ich čo najviac. Len netvárme sa, že označujeme za slovenskú výrobu to, že nakúpime, čo ja viem, že protitankovú riadenú strelu z Talianska, z Francúzka taliansku optiku, švédsky motor, fínsky podvozok a neviem čo, že to vyrábame na Slovensku. No, zmontujeme to na Slovensku. Ale, prosím, fajn, budú mať naši ľudia prácu, ja sa tomu nebránim. Ale aby sme si nemysleli, že, že sme tu, neviem, čo všetko, proste, že tu ideme to vyrábať, no ideme to montovať. Ale prosím, na tom nie je nič zlé. Po druhé. Problém je v tom, že zverejnené bolo, že ten náš prototyp má behať na novom podvozku Patria AMVXP, to je ten nový podvozok. Ten podvozok je predĺžený a má vyššiu nosnosť preto, lebo tie zbraňové systémy sa modernizujú a sú čoraz ťažšie, potrebujete tam viacej všelijakých protitankových riadených striel a ďalšie veci namontovať, preto to musí mať vyššiu nosnosť. No, lenže ešte raz opakujem. Ten nový podvozok má 8,4 metra. Ten náš s predĺženými plavákmi má 8,22. To vyzerá na ten starý podvozok. Po ďalšie. Znovu ešte sa vrátim k tým zverejňovaným informáciám. To už som povedal. Spoločnosť, časopis ATEM je odborný, vedecký, rešpektovaný časopis a naozaj to zverejnil on. Čiže ak to niekto tie informácie pustil von tak, že nemal, no tak mne je to ľúto. Je to oficiálny partner ministerstva obrany. Po štvrté, prezentované hmotnosť. Pán minister povedal, že to bude mať hmotnosť, to vozidlo, 27 ton. Ale hmotnosť 27 ton udáva výrobca u tej starej verzie, u tej starej platformy, u AMV-éčka, nie u AMVXP. A to vozidlo, prototyp, ktorý ste skúmali alebo teda, ktorý ste skúšali, má bojovú hmotnosť 25 ton. Čiže on nevie plávať, nad 25 ton. Overte si to u svojich ľudí. Ja kľudne pripúšťam, že proste vás tam niekto môže zavádzať, ale overte si to. Má 25 ton bojovú hmotnosť ten prototyp, nie 27. Offsety. Hovoríte, pán vedúci úradu Hoľko, aj vy ste teraz spomenuli, že čo vám vyčítame, že nie sú ofsety. Aby si ľudia vedeli predstaviť, čo sú to ofsety. To je to, že keď ja vám dám zbrojnú zákazku, tak vy okrem toho ešte doveziete nejaké zákazky na Slovensko v hodnote, čo ja viem, 100 %, 150 %, jednoducho, iné myslím. Jednoducho, aby ste tým podporili tú krajinu, ktorá si to objednáva. Vy hovoríte, že podľa pravidiel EÚ to neni možné. No, to uznesenie alebo to, ten papier, ktorý ste ukazovali, on platí. Problém je v tom, že platí aj, platia aj pôvodné zakladateľské zmluvy o Európskych spoločenstvách a tam sú výnimky na offsety. A európske krajiny ich bežne využívajú. Keď Patria dodávala platformy do Švédska, Švédsko požadovalo offsety a Švédsko je člen Európskej únie. A aby ste si to mohli veľmi rýchlo overiť. V januári 2017 pri kontrakte medzi Chorvátskom a Patriou, Patria musela zabezpečiť offsety a dohoda bola taká, že tie offsety zabezpečila tým, že podporuje vedecké aktivity a výskum a pobyty chorvátskych ľudí na Madridskej univerzite a ďalšie veci. Oficiálne zverejnené. Čiže nie je pravda, zase vás niekto zaviedol, že offsety nie sú možné. Samozrejme, že sú možné a konajú sa. Podiel domáceho priemyslu, to som hovoril. Aha, podvozok, ste hovorili, pán minister, že má mať tú ochranu STANAG 3, zjednodušene povedané. No ale to AMVXP uvádza štandardnú verziu pancierovania 4 a viac. Tak zase mi to vychádza, že berieme tú starú verziu. Teraz ešte by som chcel povedať niekoľko vecí, na ktoré by som rád poznal odpoveď. V prípade, že to považujete za natoľko chúlostivú informáciu, tak nemusíte odpovedať verejne, ale, ale ja by som rád vedel odpovede na tieto otázky. Po prvé. Aký kanón tam bude? Či tam bude ten modernizovaný sovietsky kanón alebo tam namontujú, lebo dá sa tam namontovať aj, povedal by som, kanón, ktorý používa západnú muníciu. Dokonca výrobca slovenskej veže TURRA to priamo deklaruje, že je toho schopný, že tam nemusí byť len, len tento 2A42, myslím kanón. Tak sa chcem opýtať, že aký kanón tam bude. Lebo to je podstatné, že aký kanón tam bude. Po druhé. Bude možné použiť v tomto kanóne programovateľnú muníciu? Po tretie. Akú pancierovú ochranu bude mať veža? TURRA má bežne zbraňovú ochranu alebo teda ochranu pancierovú zbraňovej veže 1, to je ten kalašnikov s priebojnými nábojmi. To dosť závisí od toho, že keď tá veža bude mať nejakú hodnotu, koľko, proste koľko znesie, koľko vydrží. Po ďalšie. Akú hmotnosť má ten prototyp naozaj? To mi nemusíte tiež teraz hovoriť, ale zistite si to. Zistite si to, pretože ľudia, ktorí ten prototyp prezentovali, tak tam bolo veľa aj verejnosti a tí sa pýtali tých ľudí, že prosím vás, ako to. A teda overoval som si to viackrát, bojová nosnosť, aby to plávalo je 25 ton, nie 27. Teraz, o čo mi ide? Ide mi o to, že aby sme dali našim vojakom a armáde dobré obrnené vozidlo za primeranú cenu. Ja som rád, že na tomto sa asi dokážeme zhodnúť, možno sa môžme odborne hádať, že či tá primeraná cena za to, čo je namontované na platforme Patria, môže to byť kľudne starý podvozok, mne to nevadí, aj ten sa dá vylepšiť a on je dobrý. Ale povedzme si, je to starý podvozok alebo XP-éčko, potom si povedzme, aký je tam motor a pobavme sa, že čo je, aká je tam, aké sú tam zbrane, aká je tam ochrana. A povedzme si, že je to adekvátne alebo nie je to adekvátne. Ja vám len hovorím za seba, že suma 4,3, systémová, ale bez DPH, o ktorej som hovoril, za to, čo zatiaľ bolo vidieť na tom prototype a čo bolo zverejnené, to nie je, to je neprimeraná cena. To je úplne neprimeraná cena. A teraz by som chcel oceniť, pán minister, váš verejný prísľub, to, čo ste tu povedali, lebo toto ja považujem za úplne najdôležitejšie. Vy ste vo svojom príhovore povedali, že ak niekto príde s o 10 % nižšou cenou, ale v tom istom štandarde alebo v tej istej kvalite, že ho radi na ministerstve privítate, aby ste sa s ním o tom pobavili. Toto je pre mňa slovo do bitky. Teraz ja vyzývam výrobcov, keď pán minister dal takýto verejný prísľub, tak nech dôjdu, dajú ponuku, však sú tu médiá, to znamená, je to verejná záležitosť. Nech ktokoľvek dôjde, dá ponuku za 3,8, to je, myslím, 4,3 mínus približne 10 % a viac, tak nech dajú ponuku, ktorá je seriózna, ktorá je zrovnateľná s tým, čo chcete, alebo nech mlčia naveky. Toto sa mi zdá fér. To je výberové konanie totižto. Ak to pán minister bude takto akceptovať, tak ja mu za to ďakujem. Som rád, že táto mimoriadna schôdza potom mala praktický zmysel a že keď sa neohadzujeme tuto invektívami a bavíme sa vecne a venujeme svoj čas a energiu tomu, aby sme aj k niečomu dospeli, tak ako vidíme, aj vieme k niečomu konštruktívnemu dospieť. Ak by bol výstup z tejto schôdze takýto, tak ja som tomu rád. A potom sa jednoznačne ukáže, že buď všetci ostatní kecajú a podvádzajú, myslím, tí ostatní producenti, výrobcovia a tak ďalej, a potom nech sú ticho, alebo dajú niečo, čo bude zmysluplné, a potom si to porovnajme. Čo bude lepšie, to vezmime. Ďakujem.